text: Rolig start på efterårsferien – men forvent tæt trafik
  15 oktober 2016 kl. 04.44
  Efterårsferien er ifølge politiet begyndt roligt. Til gengæld er lørdag store rejsedag. Mellem 9.00 og 19.00 er der stor risiko for at køre i kø.
  Fredag begyndte skolernes efterårsferie. Det betyder traditionen tro, at mange får en ekstra tår over tørsten.
  Men det har været en roligt nat i begge politikredse i TV SYDs område.
  - Der har kun været en enkelt, der ikke kunne opføre sig ordentligt, fortæller vagtchefen hos Syd- og Sønderjyllands Politi til TV SYD.
  Til gengæld oplyser Vejdirektoratet, at trafikanter skal forvente travlhed på vejene hele lørdagen.
  Lørdag mellem klokken 9.00 og 19.00 er der stor risiko for kødannelse og forlænget rejsetid.
  Skal du ud at køre i efterårsferien? Se vores forventninger til ferietrafikken her: https://t.co/DEi6wQBM1F pic.twitter.com/FFAwIFogsE
  Der forventes tæt trafik syd på ad E45 mod den tyske grænse samt på E20 Esbjergmotorvejen mod den jyske vestkyst.
   Da lørdag ofte er skiftedag i sommerhusene vil der også traditionen tro være meget tæt trafik i dagstimerne i og omkring de mange sommerhusområder i landet.
  Ligeledes forventes tæt trafik og kødannelser i næste weekend, når ferietrafikken vende næsen hjem mod Danmark igen. Grænsekontrollen kan også betyde kø og ekstra rejsetid, oplyser Vejdirektoratet på deres hjemmeside.
  
  